Engelkind na jaar begrawe | George Herald
Engelkind na jaar begrawe
Thursday, 24 September 2015, 07:45
Van links is Johan Crous en André van Wyk. Foto's: Wilma Adamson.
RIVERSDAL NUUS - "Ons sal nie rus voor die persoon of persone wat vir hierdie baba se dood verantwoordelik was, opgespoor is en verantwoording daarvoor moet doen."
Dit is die woorde van kapt Dennis Vollenhoven, speurtakbevelvoerder by die plaaslike polisie. Hy het aan Suid-Kaap FORUM gesê dat hoewel die kleurlingseuntjie wie verlede jaar op 9 Augustus pas na sy geboorte met 'n kous verwurg is, uiteindelik begrawe is - maar dit beteken nie dat die ondersoek daarmee afgehandel is nie.
"Dagvaardings is na die vier klinieke in die omgewing gestuur wat aan ons inligting moet verskaf oor alle geboortes of nasorg na geboortes rondom daardie datum," verduidelik hy.
Dié klinieke sluit in Riversdal, Heidelberg, Albertinia en Stilbaai. Jaco Pretorius van die Forensiese Patalogiese Departement het bevestig dat die seuntjie se DNA in veilige bewaring by die forensiese laboratorium is sodat dit steeds moontlik sal wees om die biologiese moeder te kan identifiseer.
Die seuntjie se lykie was in die bosse digby die treinspoor in Riverville versteek. Hy was in 'n baadjie toegedraai en in 'n geel inkopiesak gesit. Die lykskouing het bevind dat hy op 36 weke gebore is en op sy eie asemgehaal het, wat beteken dat hy dus gelewe en as gevolg van versmoring gesterf het. Pretorius het sy oorskot Vrydag, 18 September in George gaan haal waar dit in spesiale koelkamers geberg was.
Hoewel slegs 'n paar persone by sy begrafnis die volgende dag teenwoordig was, het hulle gesorg dat dit met die nodige respek en waardigheid geskied.
Avbob Riversdal het die kissie, blomme en grafsteentjie geskenk en volgens die bestuurder, Dihanna van Wyk is dit die minste wat hulle kon doen; Havenga Kaste het die kissie gemaak; 3 @ 1 het die bewoording op die grafsteen aangebring, 'n anonieme persoon het die kisruiker gemaak en Jaco Crous, nuwe eienaar van Die Handelshuis het 'n gebed by die ter aarde bestelling gedoen.
Die graf self is deur Hessequa Munisipaliteit voorsien en André van Wyk, eggenoot van Dihanna, het gehelp met die voorbereiding en toegooi van die graf, bygestaan deur Crous en Pretorius.
'n Versoek word weereens aan die gemeenskap gerig om enige inligting wat lig op die saak kan werp of kan help om die skuldige(s) op te spoor, aan te meld. Alle inligting sal ano-niem en as vertroulik hanteer word.
Kontak vir Vollenhoven of die ondersoekbeampte, sp sers Johan Steyn by 028 713 8500.
Kyk hier onder na 'n video.
Van links is Jaco Pretorius, Johan Crous en Dihanna van Wyk met 'n spanpoging om te verhoed dat die sterk wind die blomme wegwaai.